**Az előterjesztést megtárgyalta:**

- Gazdasági és Városstratégiai Bizottság

- Jogi és Társadalmi Kapcsolatok Bizottsága

**A határozati javaslatot és a rendelet tervezetet törvényességi**

**szempontból megvizsgáltam:**

*/: Dr. Károlyi Ákos :/*

*jegyző*

**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2018. december havi rendes ülésére**

**Javaslat Szombathely város közigazgatási területén keletkező nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos döntés meghozatalára**

Szombathely MJV Önkormányzata és a HEPI-HP Kft. között érvényben lévő települési folyékony hulladék összegyűjtésére és elszállítására vonatkozó közszolgáltatási szerződés 2018. december 31. napján lejár. Az új közszolgáltató kiválasztására irányuló pályázat a vízgazdálkodásról szóló 1995. évi LVII. törvény (továbbiakban: Vgt.) 4. § (2) bekezdés d) pontja, valamint a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI. 29.) Korm. rendelet alapján kiírásra került. A közszolgáltatás ellenértéke nem éri el a közbeszerzési eljárás kiírásához szükséges nettó 15 millió Ft-os határértéket, ezért Szombathely Megyei Jogú Város Versenyszabályzata alapján történt meg az ajánlattételi felhívás kiírása.

Szombathely közigazgatási területén keletkező nem közművel összegyűjtött háztartási szennyvíz begyűjtésére vonatkozó közszolgáltatás ellátására egyedüli ajánlatot tevő HEPI-HP Kft. (9792 Bucsu, Rohonci u. 34.; Tel: +3620/335-2603, +3630/524-9192) ajánlatában megadott 2500,- Ft/m3 + ÁFA lakossági díj összege jelentősen magasabb a jelenleg hatályos rendeletben rögzített 1195,- Ft/m3 + ÁFA díjnál. Jelenleg is a HEPI-HP Kft. látja el a feladatot, 2300,- Ft/m3 + ÁFA díj ellenében. A szippantott szennyvízre vonatkozó rezsicsökkentésről, valamint egyes törvényeknek a további rezsicsökkentéssel összefüggő módosításáról szóló 2013. évi CXIV. törvény 1. §-ban foglaltak értelmében a Vgt. 44/B. § (1) bekezdésében meghatározott ingatlantulajdonosok közül a természetes személy ingatlantulajdonos részére a Vgt. 44/C. § (1) bekezdésében meghatározott közszolgáltatás tekintetében a Vgt. 44/D. § szerint megállapított számlában meghatározott fizetendő szolgáltatási egységre jutó összeg (beleértve az alapdíjat) a 2013. július 1-jét követő időszakban teljesített szolgáltatás vonatkozásában nem haladhatja meg a 2013. január 31-én jogszerűen alkalmazott díjtételek és egyéb számlaelemek alapján, ugyanazon feltételekkel számított összeg 90%-át. A törvény értelmében 2013. július 1. napjától 1195,- Ft/m3 + ÁFA értékben kellett megállapítani a lakossági közszolgáltatás díját. A szippantott szennyvíz díja 2013. év óta nem emelkedett. A kötelező közszolgáltatás folyamatos ellátása érdekében az önkormányzat közszolgáltatási szerződés keretében tudja finanszírozni a szolgáltatás veszteségét. Ennek megfelelően 1305,- Ft + ÁFA összeget kell megtéríteni köbméterenként veszteség térítésként a szolgáltató részére. Ebben az esztendőben a vállalkozó által hivatalosan lejelentett éves szállítási mennyiség várhatóan 850-900 m3, éves szinten a szolgáltatás biztosítása bruttó 1,5 millió forint önkormányzati forrást igényel.

Javasolom a Tisztelt Közgyűlésnek, hogy az önkormányzat kössön a veszteség finanszírozását is tartalmazó közszolgáltatási szerződést a HEPI-HP Kft.-vel.

A Vgt. 44/C. § (2) bekezdés c) pontja szerint a települési önkormányzat képviselő-testülete önkormányzati rendeletben állapítja meg a közszolgáltatás ellátásának időtartamát. Ennek megfelelően az önkormányzati rendelet 2. § (3) bekezdésében szereplő időpontot módosítani szükséges 2018. december 31. napjáról 2023. december 31. napjára.

A jogalkotásról szóló 2010. évi CXXX. törvény 17-18. §-a alapján az előterjesztés részét képezi a rendelet tervezet hatásvizsgálata és indokolása.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni és a rendeletet megalkotni szíveskedjék.

**Szombathely, 2018. november ,,……….”**

**/: Dr. Puskás Tivadar :/**

**HATÁROZATI JAVASLAT**

**…../2018.(XII……….) Kgy. sz. határozat**

Szombathely város közigazgatási területén keletkező nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos előterjesztést megtárgyalta, és az alábbi döntést hozta:

1. A Közgyűlés úgy dönt, hogy a folyamatos szolgáltatás biztosítása érdekében a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendeletben meghatározott díj összegén felüli 1305,- Ft/m3 + ÁFA összeget veszteség pótlásként megtéríti a szolgáltató részére.
2. A Közgyűlés bruttó 1,5 millió Ft-ot biztosít a közszolgáltatás ellátására az önkormányzat 2019. évi költségvetésében.
3. A Közgyűlés felkéri a polgármestert, hogy a kötelező közszolgáltatás folyamatos ellátása érdekében kössön veszteség finanszírozását is tartalmazó közszolgáltatási szerződést 2019. január 1. – 2023. december 31. közötti időszakra a HEPI-HP Kft.-vel.

**Felelős:** Dr. Puskás Tivadar polgármester

 Illés Károly alpolgármester

Molnár Miklós alpolgármester

 Dr. Károlyi Ákos jegyző

 (A végrehajtás előkészítéséért:

 Lakézi Gábor, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1. pont vonatkozásában: azonnal

1. pont vonatkozásában: 2019. évi költségvetés elfogadása
2. pont vonatkozásában: 2018. december 31.